97. ΑΠΟΦΑΣΙΣ ΥΠΟΥΡΓΟΥ ΕΞΩΤΕΡΙΚΩΝ Αριθ. Φ.020/265/ΑΣ 80 της 12/26 Φεβρ. 1977 (ΦΕΚ Β΄ 143) Περί των προσόντων των προσλαμβανομένων δια τας ανάγκας του Υπουργείου εις θέσεις κατωτέρου Τεχνικού Προσωπικού, τας προβλεπομένας εν αρθρ. 82, εδαφ. ε΄ του Νομ. 419/1976. Έχοντες υπ’ όψει: Τα άρθρ. 61, 63 και 82, εδαφ. ε΄ του Νομ. 419/1976, «περί Οργανισμού του Υπουργείου Εξωτερικών», αποφασίζομεν: 1.α)Δια την πλήρωσιν των θέσεων 2 Τεχνιτών Υδραυλικών θερμαστρών, μιας θέσεως Ξυλουργού-Συντηρητού Επίπλων, μιας θέσεως Τεχνίτου Ελαιοχρωματιστού και μιας θέσεως Συντηρητού Μηχανικού Εξοπλισμού Γραφείων, ορίζομεν τα προσόντα των ενδιαφερομένων δια την πρόσληψίν των παρά του Υπουργείου των Εξωτερικών, επί Σχέσει Εργασίας Ιδιωτικού Δικαίου, αορίστου χρόνου, ως εξής: β)Ούτοι δέον όπως κέκτηνται τα εις τα εδάφ. α΄, γ΄, δ΄, ε΄, στ΄, ζ΄, η΄, και θ΄, του άρθρ. 71, του Νόμ.419/76 προβλεπόμενα γενικά προσόντα των υπαλλήλων του Υπουργείου Εξωτερικών. Προκειμένου περί της ηλικίας, δεδομένου ότι, κατ’ αρθρ. 82 στοιχ. ε΄ του Νομ. 419/1976, οι προσλαμβανόμενοι δέον όπως έχουσι «τριετή τουλάχιστον εμπειρίαν», ην ούτοι δύνανται να αποκτήσουν και εις στάδιον μαθητείας, ορίζομεν όπως ούτοι έχουν συμπληρώσει, κατά τον χρόνον διορισμού των, το 18ον έτος της ηλικίας των και να μη έχουν υπερβή το 65ον έτος. γ)Να έχουν ούτοι τριετή τουλάχιστον εμπειρίαν, ανάλογον προς την κατά την παρ. 1α της παρούσης ειδικότητα εκάστου των υποψηφίων και τας ειδικωτέρας ανάγκας της Υπηρεσίας, εις ην πρόκειται να απασχοληθούν οι προσλαμβανόμενοι ή όπως έχουν ούτοι πτυχίον αντιστοίχου προς την κατά την ως άνω οριζομένην ειδικότητά των Τεχνικής Σχολής. Η ύπαρξις της ανωτέρω τριετούς τουλάχιστον εμπειρίας, δέον να αποδεικνύεται εξ επισήμων πιστοποιητικών. Οσάκις η ανωτέρω εμπειρία βεβαιούται δια βεβαιώσεως ιδιώτου εργοδότου του υποψηφίου, αύτη δέον να συνοδεύεται υπό σχετικού πιστοποιητικού του Ιδρύματος Κοινωνικών Ασφαλίσεων ή ετέρων τυχόν αρμοδίου Ασφαλιστικού φορέως, πιστοποιούντος την διάρκειαν της ασφαλίσεως του ενδιαφερομένου και την ιδιότητα, υφ’ ην ούτος ετύγχανεν ησφαλισμένος. Η κατοχή υπ’ αυτών πτυχίου Τεχνικής Σχολής, τριετούς τουλάχιστον φοιτήσεως, θα λαμβάνεται ιδιαιτέρως υπ’ όψιν. 2.Η πρόσληψις των προκρινομένων ως καταλληλοτέρων, ενεργείται δι’ ημετέρας αποφάσεως, βάσει εισηγήσεως του Προϊσταμένου της Τεχνικής Υπηρεσίας του Υπουργείου προς την Διεύθυνσιν Προσωπικού, κατόπιν επιλογής υπ’ αυτού των υποψηφίων μετ’ έλεγχον υπ’ αυτού των προβλεπομένων ανωτέρω επισήμων πιστοποιητικών των. Η περί καλύψεως των ως είρηται θέσεων Τεχνικού Προσωπικού πρόθεσις του Υπουργείου, περί της διενεργείας επιλογής των υποψηφίων ως και των προσόντων εν γένει τούτων, γίνεται εγκαίρως δι’ ανακοινώσεως, εκδιδομένης υπό της Διευθύνσεως Προσωπικού του Υπουργείου και δημοσιευομένης δια μέσων, άτινα κρίνονται επαρκή υπ’ αυτής. Η παρούσα δημοσιευθήτω δια της Εφημερίδος της Κυβερνήσεως. 